IV.  Pactum inter regem Angliae et comitem Flandriae et Hannoniae.   (Anno 1200.) [  Ibid.,  col. 771, ex eodem chart.]
Author: Balduinus Flandriae et Hannoniae

Notum sit universis hoc scriptum visuris, quod hoc est foedus et conventio inter Joannem, regem Angliae, et Balduinum, comitem Flandriae et Hannoniae consanguineum suum, videlicet quod idem rex Angliae pacem aut treugam cum rege Franciae non faciet, nec facere poterit, absque voluntate et consensu ejusdem comitis, nec idem comes faciet, aut facere poterit pacem aut treugam cum rege Franciae, absque voluntate et assensu praedicti regis Angliae. Et si forte de voluntate et assensu utriusque pax aut concordia fieret inter regem Franciae et eos, et rex Franciae postmodum alterutrum guerraret, tenerentur praedicti rex Angliae et comes ad mutuum subsidium et auxilium sibi invicem conferendum, prout melius poterunt, et sicut fecerunt tempore quo foedus istud inter eos est contractum. Et sciendum est quod hoc foedus et haec conventio non solummodo duratura est tempore guerrae, sed in perpetuum inter eos et inter haeredes eorum, qui terras ipsorum tenebunt post eos, sive pax fuerit, sive guerra: ita quod si rex Angliae hoc foedus et hanc conventionem non observaverit, illi qui juraverunt hoc foedus et hanc conventionem tenendam pro rege Angliae, mittent se in captionem praefati comitis infra mensem postquam id bona fide scierint, non exspectata submonitione dicti comitis. Similiter si dictus comes hoc foedus et hanc conventionem non observaverit, illi qui juraverunt hoc foedus, et hanc conventionem tenendam pro ipso comite, mittent se in captionem dicti regis Angliae infra mensem postquam id bona fide scierint, non exspectata submonitione dicti regis Angliae. Hoc juravit pro ipso rege Angliae bona fide tenendum Robertus comes Leycestriae, et in animam ejusdem regis, et pro seipso juravit idem comes in animam suam, et alii, quorum nomina subscripta sunt, juraverunt in animas suas idem foedus et eamdem conventionem bona fide tenendam: videlicet Wilhelmus marescalcus comitis de Pembroc, Rander comes Cest, Balduinus comes Albemart, Wilhelmus Arundell. Rad. comes Augi, Robertus comes de Mellento, Hugo de Gornaco, Wilhelmus de Kaeu, Gaufridus de Cella, Rogerus constabularius Cestr. Robertus filius Walteri, Wilhelmus de Albiniaco, Robertus de Ros, Ric. de Muntficeth, Rogerus Etthoen, Saherus de Quincy, Wilhelmus de Muntchenesy, Petrus de Pratellis, Wilhelmus de Stangno, Adam de Portu, Robertus de Turneham, Wilhelmus Males, Eustatius de Vescy, Petrus de Brus, Wilhelmus de Humei constabularius Normanniae, Wilhelmus de Praesciniaco, Hubertus de Burgo, Wilhelmus de Manseio, Petrus Savarici.

Hoc foedus et hanc conventionem bona fide tenendam juravit praedictus Balduinus comes Flandriae et Hannoniae manu propria in animam suam, et alii, quorum nomina subscripta sunt, juraverunt in animas suas idem foedus et eamdem conventionem bona fide tenendam pro ipso comite: videlicet Henricus frater comitis, Wilhelmus avunculus comitis, Saherus castellanus de Gant, Hugo de Sancto Auberto, Renerus de Trit, Reginaldus de Aria, Gillenus castellanus de Bellomonte, Daniel de Curtraco, praepositus de Bruges, Balduinus de Cumines, Henricus de Bailliol, Terricus de Beverne, Gerardus de Rodes, Walterus de Sotenghien, Bokardus de Burgell. Walterus castellanus de Duaco, Osto de Arbre. Acta sunt ista coram ipso rege Angliae apud castrum de Ruppe-Andeliaci XVIII die Augusti, regni sui anno I.